AfriForum stel vullisterreinouditprojek bekendHatherley-vullisterrein in Mamelodi Foto: Rozier van Tonder, AfriForum AfriForum het vandag sy nasionale vullisterreinouditprojek by die Hatherley-vullisterrein in Mamelodi bekend gestel. Tydens die geleentheid is lede van die media toegelaat om in samewerking met Chris Boshoff, AfriForum se projekkoördineerder vir omgewingsake, ’n oudit op dié vullisterrein te doen. Dié oudit is aan die hand van die minimum vereistes gedoen waaraan ’n vullisterrein moet voldoen. “Volgens toepaslike wetgewing en regulasies, onder meer die Wet op Nasionale Omgewingsbestuur: Vullis (art. 59 van 2008), moet ŉ vullisterrein aan bepaalde vereistes voldoen. AfriForum het hierdie vereistes in 25 vrae verwerk en gebruik dan dié vrae om die vullisterreinoudit te doen,” het Boshoff verduidelik. Die oudit op die Hatherley-vullisterrein toon dat dié terrein aan slegs 36% van die minimum vereistes voldoen. Mediese afval word byvoorbeeld onwettig gestort, wat moontlik tot ondergrondse waterbesoedeling kan lei. Daar vind ook geen rehabilitasie en kompaksie plaas nie en die vullis waai maklik na omliggende areas. “Ons het ook opgemerk dat dierkarkasse en bene onwettig gestort word. Daar is geen toegangsbeheer by die hekke nie en die heining word nie in stand gehou nie. Om alles te kroon, wei daar diere op dié terrein en is daar families met kinders wat op die terrein woon,” het Boshoff bygevoeg. Volgens Marcus Pawson, hoof van omgewingsake by AfriForum, word 90% van alle Suid-Afrikaanse vullis in vullisterreine gestort, terwyl slegs 10% van vullis herwin word. Pawson voer verder aan dat die uitslae van hierdie oudit bewys dat ondoeltreffende bestuur en gebrekkige opleiding van munisipale beamptes hoogty vier en dat die regering nie genoegsaam vir toekomstige vullis beplan nie. “In die volgende drie weke gaan AfriForum vullisterreine in dié areas oudit waar daar gevestigde AfriForum-takke is. Die resultate gaan dan in ’n verslag opgeneem word en aan Edna Molewa, minister van omgewingsake, oorhandig word. Molewa het reeds aangedui dat sy ’n samewerkingsooreenkoms met AfriForum wil sluit,” het Pawson gesê.